ทำไมต้องตรวจ เครดิตบูโรตัวเราเอง
ในวันนี้ผมอยากจะสื่อสารข้อมูลข่าวสารของเครดิตบูโรในเรื่อง ช่องทางที่ผู้คน ประชาชนที่มีหนี้สินกับธนาคาร
16 ก.พ. 2558

โดย...สุรพล โอภาเสถียร
ในวันนี้ผมอยากจะสื่อสารข้อมูลข่าวสารของเครดิตบูโรในเรื่อง ช่องทางที่ผู้คน ประชาชนที่มีหนี้สินกับธนาคาร บริษัทบัตรเครดิต บริษัทเช่าซื้อรถยนต์ สถาบันการเงินต่างๆ จะได้ทราบว่า การจะไปตรวจเครดิตบูโรของตัวเราเองนั้น มันมีเหตุผลอะไรที่ต้องทำ มันได้ประโยชน์อะไร และเราๆ ท่านๆ จะไปหารายงานเครดิตบูโรของตัวเราเองได้ที่ไหนบ้าง 
เหตุผลที่ผมนำมาสื่อสารเพราะจากการประชุมกับทีมงาน Call Center ของเครดิตบูโร ที่ดูแลหมายเลขโทรศัพท์ 02-643-1250 นั้น พบว่ามีสายเข้ามาสอบถามจำนวนเกือบพันรายต่อเดือนที่ยังไม่ทราบว่า สถานที่ตรวจเครดิตบูโรของตนเองนั้นมีที่ไหนบ้าง
คำถาม : ทำไมเราต้องตรวจข้อมูลเครดิตบูโรของตนเอง
คำตอบ : เพื่อให้มั่นใจว่าข้อมูลด้านที่เราเป็นหนี้ธนาคาร สถาบันการเงินนั้นมีความถูกต้อง เอกสารต้องรายงานยอดหนี้ของเราทั้งหมดและรายบัญชีนั้นมีความถูกต้อง บัญชีไหนปิดไปแล้วก็ต้องมียอดหนี้เป็น 0 บาท บัญชีไหนจ่ายตรงตามเงื่อนไขก็ต้องระบุว่าไม่ค้างชำระหรือค้างไม่เกิน 30 วัน เรื่องต่อมา คือ เราต้องป้องกันการฉ้อฉลแอบอ้างเอกสารส่วนตัวของเรา เช่น ปลอมแปลงสำเนาบัตรประชาชน เอกสารทางการเงินของตัวเราที่เรามักรับรองสำเนาบ่อยๆ ไปสมัครสินเชื่อ ไปสมัครบัตรเครดิตหรือไปกู้เงินโดยใช้ชื่อเราเป็นผู้กู้ หากเราไม่ตรวจรายงานเครดิตบูโรของตัวเราเองบ้าง บางกรณีเรื่องจะลุกลามใหญ่โตเวลาที่เราจะไปกู้เงินก็พบว่ามีบัญชีแปลกปลอมเข้ามาในประวัติของเรา ส่วนใหญ่ของคนที่เจอจะมีประวัติการค้างชำระเพียบ มีการกู้เงินไปหลายบัญชี หลายแห่งมาก
ประการต่อมา คือ การตรวจข้อมูลเครดิตบูโรเพื่อเตรียมตัวไปขอสินเชื่ออันนี้เรียกว่า “ตรวจตัวเองก่อนจะไปขอกู้เงิน” เพื่ออะไร คำตอบคือเพื่อให้รู้เรื่อง รู้ประวัติทางการเงินด้านหนี้สินของเราก่อน การถามตอบจะได้เป็นประโยชน์ตรงตามข้อเท็จจริง ไม่ใช่ทางผู้วิเคราะห์สินเชื่อถามอะไรมา เราไม่รู้ลูกเดียว เช่น เขาเห็นประวัติว่าเคยค้างตอนเดือน ก.ย.ปีที่แล้ว เขาถามว่าเพราะอะไร หากเราตรวจเครดิตบูโรมาก่อนแล้วเราจะสามารถบอกได้ว่า ไม่ได้ค้างแต่เนื่องจากเวลานั้นน้ำท่วมมาก จึงมีปัญหาการชำระในงวดนั้น หลังน้ำท่วมก็ไปจ่าย ที่เห็นยอดหนี้ไม่ลดไม่เคลื่อนไหวในเดือน ส.ค. ก.ย. ต.ค.นั้น เพราะเราเข้าโครงการผ่อนผันผ่อนปรนเรื่องน้ำท่วม แม้ไม่ได้ชำระหนี้แต่บัญชีระบุเป็นปกติ ตอนนี้เราพอไหวแล้วก็ตั้งใจเอาเงินมาชำระหนี้ต่อไป
คำถาม : จะไปตรวจเครดิตบูโรได้ที่ไหนบ้างในกรุงเทพฯ และต่างจังหวัด
คำตอบ : ถ้าเป็นกรุงเทพฯ ท่านสามารถไปตรวจได้ที่ ศูนย์ตรวจเครดิตบูโร ธนาคารอาคารสงเคราะห์ อาคาร 2 ชั้น 2 ต่อมาก็คือสถานีรถไฟฟ้า BTS ศาลาแดง จุดต่อมาที่ห้างเจ อเวนิว ติดกับโรงพยาบาลนวนคร อีกแห่งคือ ปากซอยสุขุมวิท 25 อาคารกลาสเฮ้าส์ และล่าสุดที่ศูนย์บริการร่วมในห้างสรรพสินค้า G-Point (Government Services Point) ชั้น 1 ศูนย์การค้าเซ็นทรัลเวิลด์ ทั้งห้าแห่งนี้ใช้เวลาไม่เกิน 15 นาที ก็ได้รายงานเครดิตบูโร
หรือไม่ก็ไปที่เคาน์เตอร์ธนาคารกรุงไทย ธนาคารธนชาต ธนาคารอาคารสงเคราะห์ แลนด์ แอนด์ เฮ้าส์ กรุงศรีอยุธยาทุกสาขา กรอกแบบฟอร์มคำขอตรวจเครดิตบูโรของตัวเอง พร้อมชำระค่าบริการ แล้วไม่เกิน 7 วันเอกสารจะส่งไปถึงท่านเจ้าของข้อมูลโดยเอกสารลงทะเบียนครับ หากท่านถือบัตร ATM กรุงไทยหรือไทยพาณิชย์ ท่านก็ไปที่ตู้ของธนาคารที่ท่านมีบัตร ตู้ใครตู้มันนะครับ ใช้บัตรต่างธนาคารไม่ได้ เมื่อสอดบัตรแล้วให้ค้นหาเมนูว่าตรวจเครดิตบูโร ตกลงทำรายการ เครื่องจะหักเงินจากนั้นรอเอกสารที่จะส่งทางไปรษณีย์ลงทะเบียนมาให้ไม่เกิน 7 วัน เหมือนกับที่ยื่นคำขอผ่านเคาน์เตอร์ธนาคาร สะดวกยิ่งขึ้นกับบริการออนไลน์ของธนาคารกรุงศรีอยุธยาและกรุงไทย เมื่อทำรายการในเว็บไซต์ของธนาคาร  มีการหักเงินและท่านจะได้รับรายงานทางไปรษณีย์ลงทะเบียนไม่เกิน 7 วัน ขณะนี้เครดิตบูโรได้เพิ่มช่องทางให้สะดวกมากกว่าเดิมด้วยศูนย์ตรวจเครดิตบูโรเคลื่อนที่ ซึ่งให้บริการตรวจเครดิตบูโรบนรถตู้เคลื่อนที่ตามจุดต่างๆ ทั่วไทย
การตรวจเครดิตบูโรของท่านเป็นประจำ ท่านจะมีคำถามกับตัวเองเสมอว่าทำไมเรามีบัตร มีหนี้มาก บ่อยเข้า ท่านจะลดละเลิกสิ่งที่ไม่จำเป็น ลดการใช้บัตรเครดิตซื้อของที่ไม่จำเป็น ดังคำเตือนที่ว่า จ่ายขั้นต่ำเป็นประจำ จะนำปัญหาหนี้สินอย่างมากมาสู่เรา ไม่ช้าไม่นาน งานเข้าแน่นอน...ขอบคุณครับ